**Előterjesztés**

**Sióagárd Község Önkormányzata Képviselő-testületének**

**2013. május 31-én tartandó rendkívüli****ülésére**

**Tárgy: Sióagárd Község Önkormányzata közigazgatási területén a vízdíjhátralékok kezelésével kapcsolatos teendők megtárgyalása**

**Előterjesztő és előadó: Háry János polgármester**

**Az előterjesztést készítette: Háry János polgármester, Balogh Györgyi irodavezető**

**Tisztelt Képviselő-testület!**

A 2013. 05. 23. napján tartott rendkívüli testületi ülésen a vízdíjhátralékokkal kapcsolatban elhangzottakra tekintettel az alábbiakról tájékoztatom Tisztelt Képviselőtestületet.

Fenti témát törvényi szinten **a víziközmű-szolgáltatásról**[**1**](http://www.optijus.hu/loadpage.php?dest=OISZ&twhich=175970&srcid=ol4890&tvalid=2013.5.17.#sup1) **2011. évi CCIX. törvény szabályozza,** melynek értelmezésében

6. felhasználó: a víziközmű-szolgáltatást e törvény szerinti szerződéses jogviszony keretében igénybe vevő természetes vagy jogi személy, jogi személyiséggel nem rendelkező szervezet, aki (amely) a víziközmű-szolgáltatásba bekapcsolt ingatlan használója, és sorban mögötte az ingatlan tulajdonosa,

Fenti törvény **alapelvi szinten** rögzíti többek között **a legkisebb költség elvét,** **a költségmegtérülés elvét,** valamint szól az **ellátási felelősségről** is az alábbi módon:

c) **az ellátási felelősség elve**: e törvényben meghatározottak szerint az állam vagy a települési önkormányzat (a továbbiakban együtt: ellátásért felelős) kötelessége és joga gondoskodni a közműves ivóvízellátással és a közműves szennyvízelvezetéssel és -tisztítással kapcsolatos víziközmű-szolgáltatási feladatok elvégzéséről,

A képviselőtestület fenti témában feltett felvilágosítás-kérésére **a 58/2013. (II. 27.) Korm. rendelet** tekinthető részletes útmutatónak, mely a **a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról** szól.

Fenti norma az alábbiakban leírt módon szabályozza a vízdíj-hátralékkal rendelkező fogyasztók esetében a szolgáltatást.

A közüzemi ivóvíz-szolgáltatás felfüggesztésének vagy korlátozásának és visszaállításának szabályai

**72. §** (1) Lakossági felhasználóval szemben az ivóvíz-szolgáltatás felfüggesztése vagy korlátozása csak az illetékes népegészségügyi szakigazgatási szerv hozzájárulásával kezdeményezhető.

(2) A víziközmű-szolgáltató és a felhasználó eltérő írásos megállapodásának hiányában a lakossági felhasználóval szemben a közüzemi ivóvíz-szolgáltatás felfüggesztésére vagy korlátozására csak olyan időpontban kerülhet sor, amelyről a víziközmű-szolgáltató a lakossági felhasználót előre értesítette. Az értesítés és az intézkedési időszak között legalább 8 napnak el kell telnie. Az értesítésben a víziközmű-szolgáltató köteles meghatározni azt az 5 munkanapot, amely időszakon belül a közüzemi ivóvíz-szolgáltatás felfüggesztését vagy korlátozását végre kívánja hajtani. Az értesítésnek tételesen tartalmaznia kell a lakossági felhasználóval szemben fennálló teljes követelést jogcímenként összegszerűen, azok eredeti fizetési határidejével együtt.

(3) Lakossági felhasználóval szemben a víziközmű-szolgáltató által végrehajtott közüzemi ivóvíz-szolgáltatás felfüggesztése esetén a létfenntartási és közegészségügyi vízigények egyidejű biztosításával közterületi vízkivételi helyről vagy egyéb módon gondoskodni kell.

(4) Ha a közüzemi ivóvíz-szolgáltatás felfüggesztését vagy korlátozását megelőző

*a)* postai úton továbbított tértivevényes, vagy

*b)* futárpostai vagy integrált postai szolgáltatást végző, illetve egyéb, levélküldemények kézbesítésére jogosult szolgáltató által kiküldött írásbeli értesítés első kézbesítése azért volt sikertelen, mert a posta a küldeményt, „az átvételt megtagadta”, jelzéssel adta vissza, illetve a futárpostai, vagy integrált postai szolgáltatást végző, illetve egyéb, levélküldemények kézbesítésére jogosult szolgáltató ennek megfelelő jelzéssel adta vissza, akkor a küldeményt kézbesítettnek - a címzettel közöltnek - kell tekinteni azon a napon, amelyen a kézbesítetlen küldeményt a postától, vagy a futárpostai, illetve integrált postai szolgáltatást végző, illetve egyéb, levélküldemények kézbesítésére jogosult szolgáltatótól a víziközmű-szolgáltató visszakapta.

(5) Ha a közüzemi ivóvíz-szolgáltatás felfüggesztéséről vagy korlátozásáról szóló írásbeli értesítés a víziközmű-szolgáltatóhoz „nem kereste” vagy „nem vette át” jelzéssel érkezik vissza, az iratot - ellenkező bizonyításig - a postai kézbesítés második megkísérlésének napját követő ötödik munkanapon kell kézbesítettnek tekinteni. Lakossági felhasználóval szemben a víziközmű-szolgáltató által közüzemi ivóvíz-szolgáltatás felfüggesztése vagy korlátozása csak az illetékes népegészségügyi szakigazgatási szerv Vksztv. szerint szabályozott hozzájárulásával kezdeményezhető.

(6) A lakossági felhasználóval szemben a víziközmű-szolgáltató által kezdeményezett közüzemi ivóvíz-szolgáltatás felfüggesztésére vagy korlátozására csak olyan időpontban kerülhet sor, amelyről a víziközmű-szolgáltató a lakossági felhasználót előre értesítette.

Az értesítés és az intézkedési időszak között legalább 8 napnak el kell telnie. Az értesítésben a víziközmű-szolgáltató köteles meghatározni azt az 5 munkanapot, amely időszakon

belül a közüzemi ivóvíz-szolgáltatás felfüggesztését vagy korlátozását végre kívánja hajtani. Az értesítésnek tételesen tartalmaznia kell a lakossági felhasználóval szemben fennálló teljes követelést jogcímenként összegszerűen, azok eredeti fizetési határidejével együtt.

(7) Az egyeztetett időpontról a lakossági felhasználónak és a víziközmű-szolgáltatónak írásban kell megállapodnia. Írásbeli megállapodás hiányában a szolgáltatás lakossági felhasználó esetén nem függeszthető fel.

(8) A lakossági felhasználó - amennyiben a közüzemi ivóvíz-szolgáltatásra igényt tart - közüzemi díjtartozásának, valamint a korlátozás foganatosításával és visszaállításával kapcsolatban felmerülő díj rendezését a víziközmű-szolgáltató felé igazolni köteles. A víziközmű-szolgáltató ezen igazolás közlését követő 3 napon belül a víziközmű-szolgáltatást teljes körűen visszaállítja.

Fentiekből jól kitűnik, hogy a **hátralékkezelés bármilyen formáját megelőzően** **alaposan körbe kell járni az ügyfelek tájékoztatáshoz és értesítéshez fűződő alapjogait,** és csak ezt követően **a fenti** **részletszabályok figyelembe vételével** lehet megindítani a díjhátralék behajtásra vonatkozó ösztönző tevékenységet.

Kérem a Tisztelt Képviselő-testületet fenti tájékoztatás szíves tudomásul vételére.

Sióagárd, 2013. 05. 29.

 Háry János

 polgármester